## HORGAS BÉLA

## EGY MAGÁNYOS MAGÁNHANGZÓ

Egy magányos

magánhangzó,

szürke szemű,

szomorú –

í vagy é

vagy á vagy ú –

magányában elmerülve,

kedélyében

elborulva

így töprengett,

morgolódott,

hitveséhez

ekképp szólott:

„Ej, no lám,

kőbölcső és

marcipán!

Illeszkedni?

Még mit nem!

Maradj veszteg,

szerelmem!”

## ÁLOM AZ IGÉRŐL ÉS AZ IGEKÖTŐRŐL

Egy ige meg egy igekötő,

már mint igekötős ige,

költözött ide,

hol lakom,

hát mondhatom,

átellenben ők laknak,

éjjel-nappal mulatnak,

táncolnak a szobákban

sárga-vörös ruhákban,

egy ige meg egy igekötő,

egy igekötős ige,

te, szólok, ne, te, ne,

szólok, de az ige

meg az igekötő

négy lábát megveti,

két fejét leszegi,

magát öszvérnek tetteti,

mi az neki;

na, mondom, hallod-e,

hő, hé, te, érted-e:

ha az ige

és az igekötő között

egy másik szó áll,

piros cipőben arra sétál,

kék kalapban,

zöld nadrágban,

prémgalléros kacagányban,

hát akkor,

te akkor,

akkor-akkor:

külön vagy össze,

kérdezem,

mit teszel akkor,

édesem,

de az ige

meg az igekötő,

hallgat a két

nyelvtani lókötő,

hol lakom, átellenben,

ott élnek ők ketten,

az ige és az igekötő

álmomban lassan összenő,

egymást el nem engedi,

négy lábát megveti,

két fejét leszegi,

magát öszvérnek tetteti:

mi az neki?

## VÁLTOZATOK MELLÉKNÉVRE

(Emlékkönyvbe)

Ne hidd, hogy a melléknév,

mellékesen nem szép név,

egy napon majd melléd lép,

s veled megy a melléknév,

elkísér a hegyekbe,

füledbe súg: szeretsz-e?

(Sírvers)

Melléknevem

melléd teszem.

Nem létezem

én sem, te sem.

(Elégia)

Az emlékezet

a melléknevek

alsó-, közép- és felsőfokán

hanyatlik hátra –

egy jelzőt lobogtat a drága,

szél jön, zúg, kaszál –

de mindez messze

s már elfeledve –

mintegy mellékesen.

## NYELVÖLTÖGETŐ

Egy fura,

fekete fejű

néma figura,

bajszos és kalapos,

csipkés-szakállas

szárnyas,

csizma lábú,

mellénymellű baba,

egy sohasemvolt

szerzet

öltött rám nyelvet,

mikor felébredtem –

jó vicc, mondhatom,

szóltam,

mit akar ez a

szótlan,

nyelvet rám

mért öltöget,

mért foglalja el

székhelyemet –

te fura,

fekete fejű

néma figura,

bajszos és kalapos

szárnyas,

csipkeszakállas

nyelvöltögető,

mondtam,

álmomban

illene lenned,

ne légy

lehetetlen,

ez illetlenség,

nyelvet ölteni

ébren,

ülni idegen

széken,

nem való-

hiábavaló

szemed

meresztened;

szakállad, szárnyad,

csizmalábad

visszaküldöm

az éjszakának,

szóltam,

de nem mozdult

a szótlan,

fekete fejű,

fura,

néma figura,

csak ült,

csak öltött,

feketedett,

elfoglalta

székhelyemet,

megzavarta

beszédemet,

azt se tudom,

hogyan mondjam,

itt van most is

a nyomomban,

nyelvet ölt

és nem beszél,

nem való,

és mégis él,

jó vicc, szólok,

mondhatom,

mit akar

ez a fura,

fekete fejű

néma figura?

## SZÓFACSARÓ

Hébe-hóba,

ha untat a móka,

dühít a dőre meg a pőre,

ha nem kapható a kutya szőre,

mondom, hébe-hóba

beugrok a szófacsaróba,

be a prés be, a résbe,

rajta, csak a legközepébe!

Ceruzám nyálazom,

frizurám borzolom:

figyelem, fegyelem,

szava lom, szerelem,

szétszedem, vétkezem,

föltartom két kezem:

magamat megadom,

lukas a kalapom,

látszik a kobakom,

lukon át benézek,

előre, vitézek,

porondra, porontyok:

pontok, vesszők,

lélekvesztők,

rajta, be a résbe,

ki a derengésbe,

ki van kinn,

ki van benn,

ki a közepében,

a fényben, az éjben,

a hébe-hóba jóban,

a fekete hóban –

van valaki a szófacsaróban?

## RÍMKEVERŐ

Nem afféle

rusnyaféle

vásári

szájtáti,

nem amolyan

utcasarki

semmire se kellő

félnótás tekergő –

de maga a költő,

a talányos,

zöld köpenyes

mutatványos,

kék nadrágos

csodatevő,

maga a nagy

rím keverő

került a semmiből elő –

térült-fordult,

kevert-kavart,

sose láttam

ilyen vihart:

hetet-havat

összehordott,

ujja hegyén

világ forgott,

külön világ –

külön ajtó,

külön ablak...

Szólt a költő:

Hamm! Bekaplak!

## PUSZTÁBA KIÁLTOTT SZÓ

Egy pusztába kiáltott

szó nekivágott

a világnak,

ajtajának, ablakának –

de furcsa ház

a szótár,

ravaszabb minden

szónál,

a pusztába kiáltott

az ablakon túl

nem talált világot,

nem tudott az ajtón

sehova kilépni,

mellbe lökték

a semmi tollpihéi.

Maradt tehát a puszta.

A szél a szótár lapjait

egykedvűen lapozta.

A pusztába kiáltott

nem lelt semmi résre,

nem volt többé mód

a megmenekülésre,

hazatalálásra,

álmatlanul, helytelenül

bolyongott az árva...

Egy szó,

valami i,

valami g,

valami e,

valami kurta kis ige,

valami semmi,

semmi se.

## NYELVEMLÉK

Nyelvem hegyén

egy nyelvemlék:

egy korai, távoli,

egy föl sem igen tud

szállani,

egy keserű sóska levele,

egy édes,

egy alig elég

az emlékezéshez,

egy mit is mondhatnék vele,

vissza oly messziről intő –

Egy? Vagy kettő?